Руският президент Владимир Путин прие в Кремъл македонският президент Георге Иванов и заяви, че писмеността в Русия е дошла от "македонска земя".

Македонският президент беше поканен за получаване на наградата на Международния обществен фонд за единство на православните народи на името на Патриарх Алексей II.



"Дойдохте в Русия в необичаен ден и по необичаен повод - по случай връчването на наградата на православния фонд за единство на православните народи. Днес и в Русия е тържествен ден - Ден на славянската писменост, а писмеността дойде при нас именно от македонска земя", заяви Путин, цитиран от президентския портал www.kremlin.ru.

"Зе мен и моята делегация, разбира се, е голяма чест да бъда на посещение в Кремъл днес. Още повече, че както казахте символиката на тази визита е действително голяма: днес ние отбелязваме паметта на всеславянските просветители и свети братя Кирил и Методий, които се явяват наши духовни учители".

"Независимо, че са минали толкова векове - повече от 1000 години, ние свято тачим паметта и светите братя Кирил и Методий и техния ученик свети Климент. Нашият народ казва, че човек умира не когато го погребат, а когато го забравят. Това е нашата обща памет за нашите просветители Кирил и Методий", отговори Георге Иванов.

"Внимателно следим случващото се във вашата страна и желаем безусловен успех за това вътрешнополитическата ситуация в Македония да се развива в съответствие на нейната конституция и по демократичен начин", каза Путин и подчерта, че двустранните отношения между двете държави се развиват в положителна насока.